送無爲宰趙渙冰仲
作者：王之道
朝代：宋

paragraphs: 百里寄一令，於民爲最親。
休戚咳唾間，詎可非其人。
趙侯古循吏，當世無等倫。
朅來宰濡須，舊政俱更新。
雖無赫赫名，吏戢民稱仁。
善良仰若父，姦欺畏如神。
幸哉百里地，兩載銷顰呻。
果膺君相知，贊書下楓宸。
不終三年淹，徑作帥幕賓。
秋風散炎酷，夜雨清埃塵。
寧容卧轍留，高檣艤江濵。
君看眉間黄，華近兹其因。